Vijest da bi Vlada uskoro mogla donijeti propis po kojem će u tvrtkama morati biti zaposlen minimalno jedan radnik odjeknula je hrvatskim medijima. Najavio je to ministar poduzetništva i obrta Gordan Maras na predstavljanju novog projekta Poslovnog dnevnika i njegovih partnera Poslovni uzlet.

Iznijevši podatak da u Hrvatskokj postoji 30.000 tvrtki bez ijednog zaposlenog, Maras je izjavio kako treba vidjeti koja je struktura tih tvrtki, na koji način one posluju, jesu li i kako vezane na druge tvrtke. "I možda treba razmišljati o tome da najmanje jedna zaposlena osoba bude u trgovačkom društvu, znači imamo objektivnu mogućnost da se to aplicira, te tvrtke nisu nelikvidne, imaju određeni prihod, nisu samo one koje postoje na papiru i treba vidjeti možemo li na taj način još jedan dio ljudi zaposliti. Ali to opet nije na trošak poslodavaca, jer ako tvrtka ima promet 100, 200 ili 500 tisuća kuna, ja mislim da može imati i zaposlenu osobu. Ali to su stvari o kojima razmišljamo, činjenica je da narednih godina treba voditi računa upravo o malim i srednjim poduzetnicima zbog toga što je najteže poslovati kad si najmanji na tržištu. Tome smo se osvjedočili puno puta i zato na kraju krajeva i postoji moje ministarstvo", kazao je Maras.

Mali i srednji poduzetnici su rasli i prošle i pretprošle godine

Govoreći o novim mjerama, Maras je istaknuo: "Inzistiramo na tome da se naplaćuje PDV po naplaćenoj, a ne po izdanoj fakturi i vjerojatno će tijekom ove godine biti razgovora oko toga u Vladi. Ja se nadam da će s 1. siječnja 2015. zaživjeti ono što sam predlagao, a to je da imamo takvu situaciju s onim najmanjim poduzetnicima".

Dodao je kako misli da su u ovih pet godina krize u Hrvatskoj upravo rezultati malih i srednjih poduzetnika doprinijeli da kriza ne bude još i veća, " i to ćete vidjeti po nekim analizama koje će raditi partneri ovog projekta", kazao je. "Znači mali i srednji poduzetnici su rasli i prošle i pretprošle godine. Kriza u Hrvatskoj i pad BDP-a su isključivo posljedica restrukturiranja velikih industrija i određenih sektora koji su pali u proteklo vrijeme", kazao je Maras iznoseći primjere energetike (kriza u Siriji) i brodogradnje. "Znači nešto što nije bilo produktivno proteklih godina sada treba proći fazu restrukturiranja", dodao je.

Nije bitna samo nagrada

"Mali i srednji poduzetnici imaju jednu solidnu bazu i drago mi je da se mogu priključiti ovom projektu i što smo i kao suorganizatori uključeni u to. U interesu Hrvatske i svih u Hrvatskoj je da se počne cijeniti poduzetnike i obrtnike jer su to ljudi koji zapošljavaju, ljudi koji stvaraju nove vrijednosti i koji pomažu da naše društvo bude bogatije i da sutra bude bolje nego danas", objasnio je.

Nastavio je kako se projekt Poslovni uzlet u organizaciji Poslovnog dnevnika povodi za time da se promovira malo i srednje poduzetništvo, da im se otvara prostor. Dodao je i kako cilj projekta, a ujedno i ono što ga razlikuje od drugih, nije 'samo nagraditi ljude'. "Jer imamo svakakvih nagrada u Hrvatskoj: nekada je bila i šala da, ako u okviru određenih komora dobiješ nagradu, možeš biti siguran da će ti pokucati za dvije godine na vrata 'kolege iz institucija'. Tako da nije poanta samo dobiti nagradu, nego je poanta da se stvara jedna pozitivna atmosfera, da se to nadograđuje, da te tvrtke i obrtnike pratimo, da vidimo što se s njima događa. Mi ćemo i u okviru Poduzetničkog impulsa koristiti jednu uslugu koju pruža partner Bisnode, znači da imamo tisuću tvrtki koje ćemo pratiti u okviru našeg Impulsa, kako se razvijaju i je li novac, na kraju krajeva, ne samo namjenski utrošen, nego da vidimo kako te tvrtke rade i narednih godina i kako je novac poreznih obveznika utrošen", objasnio je Maras.

"Bitno je da radimo jednu društveno korisnu stvar, ja bih se zahvalio i organizatorima, svima koji su uključeni u projekt, jer bitno je u Hrvatskoj širiti dobre vijesti, znači širiti pozitivnu nakon pet godina recesije. Ono što u medijima često prevladava su negativne stvari i zato mi je posebno drago da se Poslovni dnevnik odlučio na jedan koncept gdje se obrađuju pojedine županije i ističu pozitivne firme jer toga u Hrvatskoj ima. Dosta često se u javnosti , u istupima određenih kolega sugerira da hrvatska vlada ne podržava poduzetnike. Ne, upravo suprotno, želimo podržati poduzetnike, želimo objasniti hrvatskom društvu koliko su poduzetnici bitni za stvaranje uspješnih priča u našoj domovini. To je ono zbog čega smo se priključili i vjerujem da će ovaj projekt uspjeti. Ovako ozbiljan, sistematičan pristup, garantira nešto što će ostati kao vrijednost i narednih godina", kazao je.

"Kada čovjek malo sumira, ima dosta mjera koje su išle poduzetnicima u korist. Činjenica je da velike tvrtke okupljaju oko sebe jako puno malih, ali ima i djelatnosti gdje je, pogotovo u uvjetima velike nezaposlenosti, bitno da ljudi pokrenu svoj posao, da zaposle sebe i još nekoga, jer to može u relativno kratkom roku pomoći da se digne zaposlenost", kazao je Maras.